മഹാഭാരതം മൂലം/വിരാടപർവം/അധ്യായം11
1 [വൈ]
     അഥാപരോ ഽദൃശ്യത പാണ്ഡവഃ പ്രഭുർ; വിരാട രാജ്ഞസ് തുരഗാൻ സമീക്ഷതഃ
     തം ആപതന്തം ദദൃശേ പൃഥഗ്ജനോ; വിമുക്തം അഭ്രാദ് ഇവ സൂര്യമണ്ഡലം
 2 സ വൈ ഹയാൻ ഐക്ഷത താംസ് തതസ് തതഃ; സമീക്ഷമാണം ച ദദർശ മത്സ്യരാജ്
     തതോ ഽബ്രവീത് താൻ അനുഗാൻ അമിത്രഹാ; കുതോ ഽയം ആയാതി നരാമര പ്രഭഃ
 3 അയം ഹയാൻ വീക്ഷതി മാമകാൻ ദൃഢം; ധ്രുവം ഹയജ്ഞോ ഭവിതാ വിചക്ഷണഃ
     പ്രവേശ്യതാം ഏഷ സമീപം ആശു മേ; വിഭാതി വീരോ ഹി യഥാമരസ് തഥാ
 4 അഭ്യേത്യ രാജാനം അമിത്രഹാബ്രവീജ്; ജയോ ഽസ്തു തേ പാർഥിവ ഭദ്രം അസ്തു തേ
     ഹയേഷു യുക്തോ നൃപ സംമതഃ സദാ; തവാശ്വസൂതോ നിപുണോ ഭവാമ്യ് അഹം
 5 [വിരാട]
     ദദാമി യാനാനി ധനം നിവേശനം; മമാശ്വസൂതോ ഭവിതും ത്വം അർഹസി
     കുതോ ഽസി കസ്യാസി കഥം ത്വം ആഗതഃ; പ്രബ്രൂഹി ശിൽപം തവ വിദ്യതേ ച യത്
 6 [നകുല]
     പഞ്ചാനാം പാണ്ഡുപുത്രാണാം ജ്യേഷ്ഠോ രാജാ യുധിഷ്ഠിരഃ
     തേനാഹം അശ്വേഷു പുരാ പ്രകൃതഃ ശത്രുകർശന
 7 അശ്വാനാം പ്രകൃതിം വേദ്മി വിനയം ചാപി സർവശഃ
     ദുഷ്ടാനാം പ്രതിപത്തിം ച കൃത്സ്നം ചൈവ ചികിത്സിതം
 8 ന കാതരം സ്യാൻ മമ ജാതു വാഹനം; ന മേ ഽസ്തി ദുഷ്ടാ വഡവാ കുതോ ഹയാഃ
     ജനസ് തു മാം ആഹ സ ചാപി പാണ്ഡവോ; യുധിഷ്ഠിരോ ഗ്രന്ഥികം ഏവ നാമതഃ
 9 [വിരാട]
     യദ് അസ്തി കിം ചിൻ മമ വാജിവാഹനം; തദ് അസ്തു സർവം ത്വദധീനം അദ്യ വൈ
     യേ ചാപി കേ ചിൻ മമ വാജിയോജകാസ്; ത്വദാശ്രയാഃ സാരഥയശ് ച സന്തു മേ
 10 ഇദം തവേഷ്ടം യദി വൈ സുരോപമ; ബ്രവീഹി യത് തേ പ്രസമീക്ഷിതം വസു
    ന തേ ഽനുരൂപം ഹയകർമ വിദ്യതേ; പ്രഭാസി രാജേവ ഹി സംമതോ മമ
11 യുധിഷ്ഠിരസ്യേവ ഹി ദർശനേന മേ; സമം തവേദം പ്രിയ ദർശ ദർശനം
    കഥം തു ഭൃത്യൈഃ സ വിനാകൃതോ വനേ; വസത്യ് അനിന്ദ്യോ രമതേ ച പാണ്ഡവഃ
12 [വൈ]
    തഥാ സ ഗന്ധർവവരോപമോ യുവാ; വിരാട രാജ്ഞാ മുദിതേന പൂജിതഃ
    ന ചൈനം അന്യേ ഽപി വിദുഃ കഥം ചന; പ്രിയാഭിരാമം വിചരന്തം അന്തരാ
13 ഏവം ഹി മത്സ്യേ ന്യവസന്ത പാണ്ഡവാ; യഥാപ്രതിജ്ഞാഭിർ അമോഘദർശനാഃ
    അജ്ഞാതചര്യാം വ്യചരൻ സമാഹിതാഃ; സമുദ്രനേമിപതയോ ഽതിദുഃഖിതാഃ